সাহাদাত হোসেন পরশ/জয়দেব দাশ  বাবা-মা নিজের জীবন উৎসর্গ করেন সন্তানের জীবন বাঁচাতে। ভালোবাসার বন্ধন এমনই নিবিড়; কিন্তু বর্তমানে অনেক বাবা-মা সন্তানকে তুলে দিচ্ছেন থানা পুলিশের হাতে। পাঠাচ্ছেন জেলে। উদ্দেশ্য, মাদক থেকে সন্তানকে দূরে রাখা; কিন্তু সেখানেও রক্ষা নেই। মাদকের ছোবল এখন সর্বত্র। দেশের হাজার হাজার পরিবার মাদকের যন্ত্রণায় কাতর।  অনেক পরিবারে বেকারত্বের অভিশাপের চেয়ে মাদকের অভিশাপ বড় হয়ে দেখা দিয়েছে। মাদক কেনার টাকা না পেয়ে গত শুক্রবারও রাজধানীর কল্যাণপুরে  আত্মহত্যা করে ওয়ালিউল আলী নামে এক যুবক। আলীর মা নুসরাত তানজিন বলেন, পড়ালেখা শেষে সারাজীবন বেকার থাকলেও তাকে (আলী) নিয়ে আমার কোনো যন্ত্রণা থাকত না। ছেলেকে কষ্ট করে বড় করেছি। এভাবে মাদক তাকে আমাদের কাছ থেকে কেড়ে নেবে ভাবতেই পারিনি। সর্বত্রই মাদকের নীল দংশন।  মাদকের এ সর্বনাশা ছোবল থেকে মুক্তির জন্য সরকার নানামুখী পদক্ষেপ নিচ্ছে।  ব্যাপক অভিযান চলছে সারাদেশে। প্রতিদিনই উদ্ধার হচ্ছে বিপুল পরিমাণ মাদক।  মাদক নিয়ন্ত্রণ অধিদফতরও ঢেলে সাজানো হচ্ছে বলে জানিয়েছেন মাদক নিয়ন্ত্রণ অধিদফতরের মহাপরিচালক  খন্দকার মোহাম্মদ আলী।  পরিসংখ্যান : বাংলাদেশে মাদকসেবীর কোনো সঠিক হিসাব নেই। মাদক নিয়ন্ত্রণ অধিদফতরের তথ্যমতে, দেশে মাদকসেবীর সংখ্যা ৫০ থেকে ৭০ লাখ। তবে বেসরকারি বিভিন্ন সংস্থা বলছে, এ সংখ্যা আরও বেশি। মাদক নিয়ন্ত্রণ অধিদফতরের তথ্যমতে, দেশে মাদকসেবীদের মধ্যে ৯০ ভাগের বেশি পুরুষ। ৮০ শতাংশ মাদকাসক্ত ব্যক্তির বয়স ১৫ থেকে ৩৫ বছর। ৫৫ শতাংশ অবিবাহিত বা তালাকপ্রাপ্ত। মাদকাসক্তির জন্য চিকিৎসা নিতে আসা প্রতি ১০ জনের মধ্যে একটি শিশু। দেশে মাদক অপরাধীর সংখ্যা আশঙ্কাজনক হারে বাড়ছে। ২০০২ সালে দেশে মাদক অপরাধীর সংখ্যা ছিল  ৬ শতাংশ। বর্তমানে তা ২০ শতাংশের বেশি। বিশ্ব স্বাস্থ্য সংস্থার মতে, বিশ্বে মাদকসেবীর সংখ্যা ৫০ কোটি।  মাদকের চালান : বাংলাদেশের বিমানবন্দর ছাড়াও নৌপথে মাদকের বিশাল চালান পাচার করছে একটি সংঘবদ্ধ চক্র। ২০১০ সালের জুনে হযরত শাহজালাল আন্তর্জাতিক বিমানবন্দরে কার্গো ভিলেজে ৮০ কেজি এমফিটামিনের (ইয়াবা তৈরির কাঁচামাল) চালান আটক করা হয়। সেটিই ছিল দেশে মাদকের কাঁচামাল আটকের সবচেয়ে বড় চালান। একই বছর মে মাসে ২০ কেজি হেরোইনসহ আন্তর্জাতিক মাদক চোরাকারবারি দলের এক সদস্যকে আটক করে শাহজালাল আন্তর্জাতিক বিমানবন্দরের  কাস্টমস কর্তৃপক্ষ। ওইদিন সিঙ্গাপুর এয়ারলাইন্সের একটি ফ্লাইটে ইন্দোনেশিয়া যাওয়ার পথে এক ভারতীয় নাগরিককে ২০ কেজি হেরোইনসহ আটক করা হয়।  মাদকের রুট বাংলাদেশ : সূত্রমতে বাংলাদেশে আকাশ, স্থল, জল ও রেলপথে মাদক আনা-নেওয়া করা হয়। বর্তমান আন্তর্জাতিক মাদক চোরাচালানের অনেকটা নিরাপদ রুট বাংলাদেশ। আন্তর্জাতিক মাফিয়ারা দীর্ঘদিন ধরে চট্টগ্রাম, মংলা সমুদ্রবন্দর ও ঢাকা বিমানবন্দরকে মাদক পাচারের রুট হিসেবে ব্যবহার করে আসছে। স্থল, সমুদ্র ও নদী বন্দরগুলোর কিছু কর্মকর্তা-কর্মচারী, পুলিশ ও শ্রমিক নেতারা এ অপকর্মে সহায়তা দিচ্ছে  বলে অভিযোগ রয়েছে। বাংলাদেশে বেশির ভাগ মাদকদ্রব্যই চোরাইপথে আসছে। বাংলাদেশের অবস্থান বিশ্বের বৃহত্তম মাদক উৎপাদক ও ব্যবসায়ীদের থাবার ভেতর। মিয়ানমার, থাইল্যান্ড ও লাওস নিয়ে গঠিত গোল্ডেন ট্রায়াঙ্গলভারত, নেপাল ও তিব্বতের সীমান্তবর্তী অঞ্চল নিয়ে গোল্ডেন ওয়েস এবং পাকিস্তান, আফগানিস্তান ও ইরানের সীমান্তবর্তী অঞ্চল নিয়ে গোল্ডেন ক্রিসেন্ট বাংলাদেশের কাছে হওয়ায় বাংলাদেশ মাদক আগ্রাসনের ঝুঁকির মধ্যে রয়েছে বলে মাদক নিয়ন্ত্রণ অধিদফতর সূত্রে জানা গেছে।  প্রচলিত মাদকদ্রব্য :যেসব মাদকদ্রব্য হরহামেশা দেখা যায়  তা হলো_ ইয়াবা, হেরোইন, ফেনসিডিল, চোলাই মদ, মেপারডাইন, মেথাডন, পেথেডিন, হাইড্রোকিন, থিবাইন, তাড়ি, এসিটাইল, আলফাসিডাইল, মেথাডল, নোজকাপাইন, নারকোটিন, আফিম, গাঁজা, চরস, মরফিন, কোকেন, ইত্যাদি। ২০০৫ সালের পর দেশে মাদকসেবীদের কাছে ইয়াবা বেশ প্রিয় হয়ে উঠছে। ইয়াবার ব্যবহার এখন আশঙ্কাজনকভাবে বেড়ে গেছে।  মাদকদ্রব্য উদ্ধার : জানা গেছে, গত তিন বছরে আইন-শৃঙ্খলা রক্ষাকারী বাহিনীর সদস্যরা ৩৭০ কেজি ৭৭ গ্রাম হেরোইন, ২২ লাখ ৫৭ হাজার ৮২৮ বোতল ফেনসিডিল, ৭ হাজার ৮৯৭ লিটার কোডিন, ৮৫ হাজার ৯৪৮ কেজি গাঁজা, ১ লাখ ৪২ হাজার ৭৫৯  অ্যাম্পল বুপ্রেনরফিন ও ৭ লাখ ৯৯ হাজার ৭০ পিস ইয়াবা উদ্ধার করেছে। মাদকের সঙ্গে জড়িত থাকায় ২০১০ সালে ৮ হাজার ২৮৩ জনকে গ্রেফতার করেন মাদকদ্রব্য নিয়ন্ত্রণ অধিদফতরে কর্মকর্তারা। মামলা হয়েছে ৮ হাজার ১৯টি। চলতি বছরের এপ্রিল পর্যন্ত গ্রেফতার করা হয়েছে ৩ হাজার ৯২ জনকে। মামলা হয়েছে ২ হাজার ৯২৩টি। ২০১০ সালে ৯ কেজি ৫১৫ গ্রাম হেরোইন, ৩ হাজার ৬৭৩ কেজি গাঁজা, ৩ হাজার ১৫৩ বোতল বিদেশি মদ, ৯ হাজার ৭৫১ বোতল বিয়ার, ৪৫ হাজার ৫৩১ বোতল ফেনসিডিল ও ১৪ হাজার ৪৫৮ বোতল ইয়াবা উদ্ধার করা হয়। ২০১১ সালের এপ্রিল পর্যন্ত উদ্ধার করা হয় হেরোইন  ৩ কেজি ৬৬ গ্রাম, গাঁজা ১ হাজার ৪৮১ গ্রাম, ফেনসিডিল ৮ হাজার ৭৫৬ বোতল ও ইয়াবা ১৫ হাজার ৪৮১টি। ২০০৫ সালে বিজিবি (সে সময়কার নাম বিডিআর) সীমান্ত এলাকা থেকে ২ লাখ ৫৮ হাজার, ২০০৬ সালে ২ লাখ ৯০ হাজার, ২০০৭ সালে ২ লাখ ১০ হাজার, ২০০৮ সালে ৪ লাখ ২৯ হাজার, ২০০৯ সালে ৫ লাখ ১০ হাজার ও ২০১০ সালের সেপ্টেম্বর পর্যন্ত ৫ লাখ বোতল ফেনসিডিল উদ্ধার করে।  মাদক ঝুঁকি : বিশেষজ্ঞদের মতে, মাদকাসক্তির ক্ষেত্রে বংশগত প্রভাব রয়েছে। বংশ পরম্পরায় যেসব পরিবারে মাদক সেবনের নজির রয়েছে তাদের ছেলেমেয়ে মাদকে আসক্ত হতে পারে। এছাড়া জ্ঞানের  অভাব, অসৎ সঙ্গ, হতাশাসহ নানা কারণে কেউ মাদকাসক্ত হতে পারে। বন্ধু-বান্ধব মাদকাসক্ত হলে পরিচিতজনদের মাদকাসক্ত হওয়ার ঝুঁকি থাকে। যারা অল্পতেই হতাশাগ্রস্ত হয়ে পড়েন তারাও মাদকাসক্ত হতে পারেন। যাদের শৈশব অবহেলিত, নিন্দিত ও নিগৃহীত হয়ে থাকে, যারা সুবিধাবঞ্চিত ও চলমান সমাজব্যবস্থায় অতৃপ্ত, যাদের পরিবারের লোকজন মাদক ব্যবসায় জড়িত_ এসব ক্ষেত্রে মাদকাসক্ত হওয়ার ঝুঁকি সবচেয়ে বেশি। আইন প্রয়োগকারী সংস্থার চোখ ফাঁকি দিয়ে শিশু-কিশোর ও ছাত্রদের দিয়ে এক শ্রেণীর ব্যবসায়ী মাদক পরিবহন করাচ্ছে। পথশিশুরাও মাদকের সহজ শিকার হচ্ছে।  সীমান্তে মাদক কারখানা : বাংলাদেশের বিশাল সীমান্তজুড়ে ভারতীয় ভূখণ্ডে গড়ে উঠেছে অনেক ফেনসিডিল কারখানা। তাছাড়া হেরোইন প্রক্রিয়াজাতকরণের কারখানাও গড়ে উঠেছে। ভারত ও বাংলাদেশের মাদক ব্যবসায়ীদের যোগসাজশে এসব কারখানা গড়ে উঠেছে। ফেনসিডিল তৈরির জন্য আলাদা কারখানাও তৈরি হয়েছে। বাংলাদেশে পাচার উপযোগী ফেনসিডিল উৎপাদন করা হয় চাঁপাইনবাবগঞ্জের পোলাডাঙ্গা সীমান্তের উত্তরে ভারতের লালগোলা বাজারে এবং দ্বিতীয় বৃহত্তম কারখানা পশ্চিমবঙ্গের মুর্শিদাবাদ জেলার বহরমপুরে। বিজিবি ও মাদক নিয়ন্ত্রণ অধিদফতর থেকে ভারতের কাছে সীমান্তে  ফেনসিডিল কারখানার একটি তালিকা দেওয়া হয়েছে। সীমান্ত এলাকায় চোরাচালান বিশেষ করে মাদক ও অস্ত্র প্রবেশ ঠেকাতে বাড়ানো হয়েছে গোয়েন্দা নজরদারি। গত বছরের ২২ সেপ্টেম্বর বর্ডার গার্ড বাংলাদেশ (বিজিবি) এবং ভারতের বর্ডার সিকিউরিটি ফোর্সের (বিএসএফ) মধ্যে মহাপরিচালক পর্যায়ে ছয় দিনব্যাপী সীমান্ত সম্মেলন অনুষ্ঠিত হয়। ঢাকায় অনুষ্ঠিত এ সম্মেলনে সীমান্ত এলাকায় মাদক ব্যবসার বিষয়টি বেশ গুরুত্ব পায়। ভারতের সীমান্তের ২০ কিলোমিটারের মধ্যে ফেনসিডিলের কারখানা রয়েছে_ এমন ১০ মাদক ব্যবসায়ীর তালিকা ভারতীয় প্রতিনিধিদের হাতে তুলে দেওয়া হয়।  ভারতের সীমান্তের মধ্যে ৪০টি ফেনসিডিল কারখানার নাম-ঠিকানা দিয়ে বিজিবি কর্তৃপক্ষ তা বন্ধ করার অনুরোধ করলেও অধিকাংশ কারখানা এখনও চালু। ভারতের যে ১০ ফেনসিডিল ব্যবসায়ীর তালিকা বিজিবি কর্তৃপক্ষ ভারতের কাছে হস্তান্তর করেছে তার মধ্যে রয়েছে_ বনগাঁওর নিতাই চন্দ্র দাস, কোতোয়ালির হাবুল দেবনাথ, আগরতলার কালী শংকর।  আসক্তির পরিসংখ্যান : মদ ২, গাঁজা ২৫, হেরোইন ৩০, পেথেডিন ৮, ফেনসিডিল ১৪, ঘুমের বড়ি ১, ইয়াবা ১০ এবং অন্যান্য মাদকে ১০ শতাংশ আসক্ত।  মাদকসেবী সন্তানদের নিয়ে পরিবারে অশান্তি : সিলেটের মির্জাপুর গ্রামের  আতাউর রহমান রোববার নিজের ছেলের বিরুদ্ধে সুরমা থানায় একটি মামলা করেন। তিনি এজাহারে উল্লেখ করেন, তার ছেলে ফয়সাল মাদকাসক্ত। মাদকের টাকার জন্য তার চাচা মতিউর রহমানকে কুপিয়ে আহত করেছে। চলতি বছরের জানুয়ারিতে বরিশালের বিচারিক হাকিমের আদালতে নিজের দুসন্তানের বিরুদ্ধে মামলা করেছেন চরমোনাইয়ের রাজারচর গ্রামের এক বৃদ্ধ। ওই বৃদ্ধের মতো আরও পাঁচ নারী একই আদালতের দ্বারস্থ হন তাদের মাদকাসক্ত সন্তানদের গ্রেফতার করানোর জন্য। পিরোজপুরে সুবোধ কুমার মজুমদার তার মাদকাসক্ত ছেলে তুহিন মজুমদারকে নিজেই তুলে দিয়েছেন পুলিশের হাতে।  মাদকের টাকা না পেয়ে মায়ের সঙ্গে অভিমান করে শুক্রবার রাজধানীর কল্যাণপুরে গলায় ফাঁস দিয়েছে ওয়ালিউল আলী নামে এক যুবক। ওয়ালিউল গত বছর উচ্চ মাধ্যমিক শেষ করলেও মাদকাসক্তির কারণে আর উচ্চশিক্ষা নিতে পারেনি। প্রতিদিন তার মাদকের জন্য কমপক্ষে ১০০ টাকা লাগত।  কর্তৃপক্ষের বক্তব্য : মাদক নিয়ন্ত্রণে সরকারের বর্তমান ভূমিকা সম্পর্কে জানতে চাইলে মাদক নিয়ন্ত্রণ অধিদফতরের মহাপরিচালক খন্দকার মোহাম্মদ আলী সমকালকে বলেন, তৃতীয় বিশ্বে মাদক একটি বড় সমস্যা হিসেবে দেখা দিয়েছে। মাদক রোধে সবাইকে ঐক্যবদ্ধভাবে এগিয়ে আসতে হবে।  রu200c্যাবের নির্বাহী আদালতের ম্যাজিস্ট্রেট এইচএম আনোয়ার পাশা সমকালকে বলেন, মাদক ব্যবসায়ী ও মাদকসেবীদের বিষয়ে আইন-শৃঙ্খলা রক্ষাকারী বাহিনী আগের চেয়ে অনেক সজাগ। ভ্রাম্যমাণ আদালতের অভিযান পরিচালনা করায় মাদকবিরোধী অভিযানে বড় ধরনের বড় ধরনের সাফল্য এসেছে।  পুলিশের মিরপুর বিভাগের উপ-কমিশনার ইমতিয়াজ আহমেদ সমকালকে বলেন, মাদক ব্যবসায়ীরা নিত্য-নতুন কৌশলে মাদক ব্যবসা করছে। আইন-শৃঙ্খলা রক্ষাকারী বাহিনী মাদকের বিরুদ্ধে জিরো টলারেন্স নীতি গ্রহণ করেছে। 